
  1. kapitola


  Nový žiak


  K endra Sorensonová sa na triednickú hodinu dovalila spolu s ostatnými ôsmakmi a posadila sa na svoje miesto. Čakala na zazvonenie, ktoré konečne ohlási začiatok posledného týždňa školského roka. Už len týždeň, a naveky sa za ňou zavrú brány základnej školy a potom nanovo začne na gymnáziu, kde sa stratí medzi deckami z ďalších dvoch škôl.


  Pred rokom to znelo oveľa lepšie ako teraz. Od štvrtej triedy patrila medzi bifľošov, a preto sa tešila na nový začiatok, ktorý by napravil jej reputáciu tichého a usilovného dievčaťa. No počas posledného roka sa stalo tak veľa. Prekvapilo ju, ako rýchlo sa vďaka troche sebadôvery a otvorenosti vyšvihla na spoločenskom rebríčku. Teraz už tak horlivo netúžila po novom začiatku.


  Alyssa Carterová sedela za vedľajším stolom. „Počula som, že dnes dostaneme ročenky,“ oznámila Kendre. Alyssa je štíhle dievča s krátkymi blonďavými vlasmi. Kendra sa s ňou zoznámila, keď sa v septembri dostala do školského futbalového tímu.


  „Super. Na tej fotke vyzerám ako zhypnotizovaná,“ zahundrala Kendra.


  „Vyzeráš na nej perfektne. Pamätáš sa, ako na fotke vyzerám ja? Strojček mi tam svieti ako koľajnica.“


  „Hlúposť. Ani ho nevidno.“


  Zazvonilo. Väčšina spolužiakov už sedela na svojich miestach. Pani učiteľka Priceová vstúpila do triedy a priviedla so sebou toho najzdeformovanejšieho chlapca, akého Kendra doteraz videla. Chalan mal holú, šupinatú hlavu a jeho tvár pripomínala popraskaný chodník. Chalanove oči boli len opuchnuté štrbiny, namiesto nosa mal dieru. Ústa mal popukané a chýbali mu pery. Poškrabal si ruku pokrivenými prstami posiatymi bradavicami.


  Chlapec s odpudivým vzhľadom bol dobre oblečený. Na sebe mal čierno-červenú košeľu a džínsy, na nohách značkové tenisky. Stál pred tabuľou vedľa pani Priceovej a ona ho predstavovala triede.


  „To je váš nový spolužiak Casey Hancock. Jeho rodina sa sem prisťahovala z Kalifornie. Nie je jednoduché začínať v novej škole takmer na konci školského roka, a preto ho srdečne privítajte.“


  „Volajte ma Case,“ prehovoril chlapec nepríjemným hrdelným hlasom. Znelo to, akoby ho niekto škrtil.


  „Pozri sa naňho,“ zamrmlala Alyssa.


  „To teda,“ zašepkala Kendra. Chudák chalan skoro ani nevyzeral ako človek.


  Pani Priceová ho nasmerovala k lavici v prvom rade. Z rán na jeho lysej hlave vytekal hustý hnis.


  „Asi som sa zaľúbila,“ zasnene povedala Alyssa.


  „Nežartuj,“ napomenula ju Kendra.


  „Čože? Myslím to vážne. Nemyslíš si, že je sexi?“


  Alyssa to hovorila tak úprimne, až Kendra musela potlačiť úsmev. „To je od teba hnusné.“


  „Čo si slepá? Veď vyzerá úžasne!“ Znelo to, akoby sa Alyssa urazila, že s ňou Kendra nesúhlasí.


  „Keď myslíš,“ zatiahla Kendra. „Nie je prosto môj typ.“


  Alyssa pokrútila hlavou, akoby bola Kendra blázon. „Ty si asi to najprieberčivejšie dievča na tejto planéte.“


  Zo školského rozhlasu sa valili raňajšie oznamy. Case sa rozprával s Jonathonom Whitom a ten sa najprv usmial a potom zasmial. Bolo to čudné, lebo Jonathon bol nafúkanec, ktorý by sa nikdy nekamarátil s cirkusovou atrakciou. Kendra si všimla, že Jenna Chamberlainová a Karen Sommersová si vymenili pohľady a šepkali si. Zdalo sa, že aj im sa Case páči. Rovnako ako Alyssa, aj ony to mysleli vážne. Kendra prebehla pohľadom po triede, no nevšimla si ani jedného spolužiaka, ktorého by pohľad na Casa odpudzoval.


  Čo sa to dialo? Nikto, kto by vyzeral tak čudne, by nemohol prísť do triedy bez toho, aby sa naňho nepozerali ako na zjavenie.


  A v tej chvíli jej to došlo.


  Casey Hancock vyzeral neľudsky zdeformovaný a škaredý, lebo nebol človek. Musel to byť nejaký goblin, ktorý sa každému inému javil ako obyčajný chalan. Jeho pravú podobu videla iba Kendra, čo bol následok bozkov stoviek obrovských víl.


  Odvtedy, ako takmer pred rokom odišla z Čarolesa, videla čarovné bytosti len dva razy. Raz zbadala za kinom asi tridsaťcentimetrového bradatého mužíka, ako vyťahuje z hromady odpadu tyč, no keď sa naňho chcela pozrieť zblízka, zmizol v odtokovom kanáli. Druhý raz zazrela niečo ako sovu s ľudskou tvárou. Pozrela sa tvorovi do očí, a on v tom momente vzlietol v oblaku pozlátených pierok.


  Takéto zvláštne výjavy boli pre ľudské oko väčšinou neviditeľné. Starý otec Sorenson dával cez prázdniny Kendre a jej bratovi čarovné mlieko, ktoré ľuďom umožňovalo prehliadnuť ilúziu, ktorá zahaľovala mystické bytosti. Keď Kendra vďaka vílím bozkom získala túto schopnosť nastálo, starký ju varoval, že bezpečnejšie je niektoré veci nevidieť.


  A teraz sedela na triednickej hodine a zízala na grotesknú obludu, predstierajúcu, že je nový študent. Pani Priceová kráčala medzi lavicami a rozdávala ročenky. Kendra zamyslene čmárala po obale učebnice. Prečo k nim tá obluda prišla? Určite to malo niečo spoločné s ňou. Nechutní goblinovia sa asi bežne neinfiltrujú do základných škôl. Bol tam, aby ju špehoval? Aby urobil čosi zlé? Bola si takmer stopercentne istá, že má niečo za lubom.


  Kendra zdvihla hlavu a všimla si, že goblin na ňu ponad plece upiera zrak. Mala by byť rada, že vie o jeho skrytej identite. Alebo nie? Bola z toho nervózna, ale určite jej to pomôže pripraviť sa na odrazenie každej hrozby, ktorú môže jeho prítomnosť predstavovať. So svojou tajnou schopnosťou naňho bude dávať pozor. Ak to dobre zahrá, Case nebude mať ani tušenia, že pozná jeho skutočnú tvár.


  ***


  Rooseveltova základná škola mala tvar obrovskej škatule. Postavená bola tak, aby žiaci v zime vôbec nemuseli vychádzať von. Všetko bolo pospájané chodbami. V chladnom počasí sa desiatovalo a obedovalo vnútri, no teraz v júni Kendra obedovala s tromi kamarátkami vonku. Sedeli za okrúhlym stolom, okolo ktorého boli poukladané oblé lavičky.


  Kendra podpisovala Brittaninu ročenku a pritom prežúvala croissant. Trina podpisovala Kendrinu ročenku, Alyssa Trininu a Brittany Alyssinu. Pre Kendru bolo dôležité napísať dlhý a zmysluplný odkaz. Boli to jej najlepšie kamarátky. „Uži si letné prázdniny“ bolo dobré pre známych, ale ozajstné kamarátky si zaslúžili niečo originálnejšie. Dôležité bolo spomenúť v odkaze spoločné žarty alebo vtipné situácie, ktoré počas roka zažili. Kendra práve písala o príhode, keď Brittany odpovedala na dejepise pri tabuli, smiala sa a nedokázala prestať.


  Odrazu sa k ich stolu bez pozvania privalil Casey Hancock. Na stôl položil tácku s obedom z jedálne. Dnes boli lasagne, strúhaná mrkva a čokoládové mlieko. Trina a Alyssa sa posunuli, aby mu urobili miesto. To, že si sám chalan prisadol k štyrom dievčatám, bola odvaha hraničiaca s drzosťou. Trina vyzerala trochu nahnevane. Alyssa sa na Kendru pozrela, akoby v tej chvíli vyhrala v lotérii. Keby len Alyssa mohla vidieť, ako jej nový idol v skutočnosti vyzerá!


  „Myslím si, že sme sa ešte nezoznámili,“ začal Case. Jeho hlas znel priškrtene a záhrobne. „Volám sa Case, a práve sme sa sem prisťahovali.“ Kendre ten zvuk stačil na to, aby ju rozbolelo hrdlo.


  Alyssa mu predstavila seba aj ostatné dievčatá. Od triednickej hodiny bol Case s Kendrou na dvoch hodinách. Spolužiaci ho zakaždým, keď sa im predstavil, prijali medzi seba. Samozrejme, najviac sa páčil dievčatám.


  Case si do bezzubých úst vložil za vidličku lasagní a Kendra na chvíľu zazrela jeho tenký čierny jazyk. Keď videla, ako žuje, obrátil sa jej žalúdok.


  „Ako sa v tomto meste zabávate?“ spýtal sa Case s ústami plnými mrkvy.


  „My sa zabávame najmä s ľuďmi, ktorých poznáme, a nie s hocikým, kto si prisadne,“ odbila ho Trina a Kendra sa musela premáhať, aby sa nezasmiala nahlas. Ešte nikdy nebola radšej, že Trina vie byť k ľuďom taká nepríjemná.


  „Aha! Takže toto je stôl pre najpopulárnejšie decká na škole!“ zvolal Case s predstieraným údivom. „Chcel som začať od tých najmenej obľúbených a pomaly sa dostať až na vrch, ale asi som sa pomýlil.“ Trina stratila reč. Taký slovný útok nečakala. Case žmurkol na Alyssu, aby vedela, že sa nechcel nikoho dotknúť. Ten odporný goblin bol celkom drsný.


  „Teba som dnes videl na dvoch hodinách,“ obrátil pozornosť na Kendru a hodil do seba ďalší kus jedla, „na angličtine a na matematike.“ Bolo ťažké pozerať sa do jeho škuľavých očí a tváriť sa pritom prirodzene.


  „Áno, máš pravdu,“ pritakala Kendra.


  „Nemusím písať záverečné písomky,“ oznámil im. „Tie som mal už na starej škole, a tak som tu preto, aby som sa zabával a spoznával nových ľudí.“


  „Ja sa tiež chodím do školy stretávať s kamarátmi,“ pridala sa Brittany, „no Kendra a Alyssa sú iné. Majú skoro samé jednotky.“


  „Viete,“ pokračoval Case, „veľmi nerád chodím sám do kina, ale ešte tu nemám kamarátov. Nechcelo by sa vám ísť dnes večer so mnou?“


  „Jasné,“ prikývla okamžite Brittany.


  Kendru zarazila nevídaná sebadôvera, s akou Case pozval štyri dievčatá do kina v prvý deň na novej škole. Bol to ten najšikovnejší goblin na svete! Čo od nich chcel?


  „Ja pôjdem,“ ozvala sa Alyssa.


  „Dobre,“ súhlasila Trina. „Ak sa budeš správať slušne, možno ti dovolím podpísať sa mi do ročenky.“


  „Autogramy nedávam,“ zrušil ju Case. „Kendra, pôjdeš s nami?“


  Kendra zaváhala. Vydrží sedieť počas celého filmu vedľa ohavnej obludy? No nemôže predsa opustiť kamarátky, keď je jediná, kto pozná jeho pravú identitu. „Možno,“ pripustila nakoniec.


  Šupinatý goblin si posledný raz odhryzol z lasagní. „Stretneme sa pred kinom o siedmej. Myslím to kino na Kendallovej ulici pri obchodnom dome. Azda budú dávať niečo dobré.“ Ostatné dievčatá pritakali. Case sa postavil a odišiel.


  Kendra pozorovala, ako jej kamarátky nadšene rozprávajú o Casovi. Alyssu si získal jediným pohľadom. Brittany bola rovnako ľahká korisť. No a Trina bola ten typ dievčaťa, ktoré má ostrý jazyk, ale keď jej to chlapec vráti a je k nej drzý, hneď preňho stratí hlavu. Aj Kendra by ním asi bola očarená, keby nevedela, že je v skutočnosti odpudivá príšera.


  Svojim kamarátkam nemohla v nijakom prípade povedať pravdu. Každé obvinenie by znelo šialene. A bola si viac ako istá, že sa deje niečo zlé.


  V celom meste bol len jediný človek, ktorému Kendra mohla povedať o tejto situácii. A nebol to práve ten najdôveryhodnejší priateľ.


  ***


  Seth hral americký futbal. Stál oproti Randymu Sawyerovi, rýchlemu, ale nízkemu spolužiakovi. Seth bol na začiatku školského roka o trochu nižší ako väčšina chlapcov v jeho triede, ale na konci roka patril medzi najvyšších. Najlepšia taktika proti Randymu bola hodiť loptu ďaleko a využiť svoju výšku.


  Spencer McCain si nechal loptu a ustúpil. Štyria chlapci vybehli z radu a ďalší štyria ich kryli. Mali málo hráčov, a preto hrali podľa upravených pravidiel. Jeden obranca ostal stáť na čiare a veľmi pomaly počítal do desať. Seth sa natiahol, akoby sa chystal prebehnúť krížom cez ihrisko, no potom sa rozbehol priamo ku koncovej zóne. Spencer hodil loptu vysoko do vzduchu a ona sa zúrivo točila. Hod bol trochu krátky, ale keď sa Seth vracal, aby loptu chytil, predbehol Randyho a zmocnil sa jej. Randy okamžite schmatol Setha oboma rukami a hodil ho na zem, len kúsok od mikiny Chada Dupreeho, ktorá označovala začiatok koncovej zóny.


  „Tretia, a gól!“ zahlásil Spencer a rozbehol sa cez ihrisko.


  „Seth!“ zakričal nejaký hlas. Seth sa otočil. Bola to Kendra. Jeho sestra sa s ním v škole obyčajne nerozprávala. Rooseveltova základná škola bola veľká, a keďže Seth bol len šiestak, nebol pre starších žiakov ničím zaujímavý.


  „Počkaj chvíľu!“ zakričal na ňu Seth. Chalani znovu zaujímali výhodné pozície. Seth sa k nim pridal. Spencer si zasa nechal loptu a potom ju hodil. Krátku prihrávku však chytil Derek Totter z druhého tímu. Seth sa za ním nerozbehol. Nemalo by to zmysel. Bol to najrýchlejší chalan v ročníku. Derek ako blesk trielil do koncovej zóny.


  Seth doklusal ku Kendre. „Zasa si mi priniesla šťastie?“ podpichol ju.


  „Bola to zlá prihrávka.“


  „Spencer je quarterback iba preto, lebo najlepšie hádže točené prihrávky. Čo sa deje?“


  „Potrebujem, aby si sa so mnou šiel na niečo pozrieť,“ povedala Kendra.


  Seth si prekrížil ruky cez prsia. Bolo to veľmi nezvyčajné. Nielenže sa s ním v škole rozprávala, ale ešte aj chcela, aby s ňou niekam išiel.


  „Rozohrávame!“ zakričal Randy.


  „Sme uprostred hry,“ netrpezlivo utrúsil Seth.


  „Týka sa to Čarolesa.“


  Seth sa otočil k priateľom. „Chalani, mrzí ma to, ale chvíľu nebudem hrať.“ Vybrali sa s Kendrou preč. „O čo ide?“


  „Vieš, že ešte stále vidím čarovné bytosti?“


  „Hej.“


  „Dnes k nám do triedy prišiel nový spolužiak,“ začala vysvetľovať. „Predstiera, že je človek, ale v skutočnosti je to ohavné monštrum.“


  „Neverím.“


  „Moje kamarátky si myslia, že je zlatý. Neviem, ako sa javí im, a preto potrebujem, aby si mi ho opísal.“


  „Kde je?“ spýtal sa Seth.


  „Tam. Práve sa rozpráva s Lydiou Southwellovou,“ povedala Kendra a nenápadne naňho ukázala.


  „Ten blondiak?“


  „Neviem. Má červeno-čiernu košeľu?“


  „Ten je fakt pekný!“ vyletelo zo Setha.


  „Ako vyzerá?“


  „Má taký zasnívaný pohľad.“


  „Prestaň,“ zlostila sa Kendra.


  „Určite má medový hlas.“


  „Seth! Myslím to vážne!“ Zazvonil zvonček oznamujúci koniec obedňajšej prestávky.


  „Naozaj je to obluda?“ spýtal sa Seth.


  „Vyzerá ako ten tvor, čo k nám vnikol cez okno počas svätojánskej noci,“ objasňovala Kendra.


  „Ten, ktorého som popálil soľou?“


  „Áno. Ako vyzerá jeho maskovanie?“


  „Robíš si žarty?“ podozrievavo zatiahol Seth. „Je to len nejaký nový chalan, do ktorého si sa buchla, však? Ak sa hanbíš, pôjdem za ním a vypýtam si jeho telefónne číslo.“


  „Nežartujem!“ zasyčala a buchla ho po ruke.


  „Vyzerá vyšportovane. V brade má jamku. Má trochu strapaté blonďavé vlasy, ale vyzerá to dobre. Asi sa tak češe naschvál. Podľa mňa by bez problémov dostal úlohu v telenovele. Si spokojná?“


  „Takže nie je plešatý a pokrytý šupinami a hnisom?“ uisťovala sa Kendra.


  „Nie. Naozaj je taký nechutný?“


  „Je mi z neho na vracanie. Vďaka, uvidíme sa neskôr.“ Kendra odkráčala preč.


  Odchádzal aj Pán Telenovela, a pritom pokračoval v rozhovore s Lydiou Southwellovou. Na obludu mal dobrý vkus. Lydia patrila k najkrajším dievčatám v škole.


  Aj Seth sa ponáhľal do triedy. Pán učiteľ Mayers sa mu vyhrážal, že ak príde ešte raz neskoro, ostane po škole.


  ***


  Kendra sedela potichu v aute, ktorým ju ocko viezol do kina. Pokúšala sa Alyssu prehovoriť, aby tam nešla. Alyssa ju však začala podozrievať, že chce Casa tajne pre seba, a preto ju ďalej nepresviedčala. Kendra kamarátke nemohla povedať pravdu. Nakoniec sa rozhodla, že pôjde s nimi. Bolo to rozumnejšie, akoby nechala svoje kamarátky s goblinom, ktorý tajne spriadal odporné plány.


  „Na aký film to idete?“ spýtal sa ocko.


  „Dohodneme sa až na mieste,“ odpovedala Kendra. „Neboj sa, nebude to nič neprístupné.“ Kendra by ockovi tak rada povedala o tom, čo vidí, ale nemohla. Nevedel nič o čarovnej rezervácii, ktorú spravovali starí rodičia Sorensonovci. Myslel si, že je to obyčajný pozemok.


  „Určite si pripravená na koncoročné písomky?“


  „Celý rok som si poctivo robila domáce úlohy. Musím si to len zopakovať. Uvidíš, písomky zvládnem na jednotky.“ Potrebovala by sa o tom, čo sa deje, porozprávať so starým otcom. Skúšala mu zavolať, ale starí rodičia mali, žiaľ, len jedno číslo. Keď ho vytočila, ozval sa jej elektronický hlas, ktorý ju informoval o tom, že číslo je nedostupné. Okrem telefónu sa so starkým mohla spojiť len poštou, a tak mu pre istotu napísala list, v ktorom mu opísala svoje starosti. Mala v úmysle odoslať ho na druhý deň pre prípad, že starým rodičom ešte niekoľko dní nebude fungovať telefón. O svojich obavách sa mohla rozprávať len so Sethom, a preto sa jej uľavilo, keď starkému všetko napísala. Azda sa jej podarí dovolať sa mu skôr, ako dostane list.


  Ocko zaparkoval pred kinom. Alyssa s Trinou už stáli pred vchodom. Vedľa nich postával odporný goblin v tričku a kaki nohaviciach.


  „Kedy vás mám vyzdvihnúť?“ opýtal sa ocko.


  „Zavolám mamine z Alyssinho mobilu.“


  „V poriadku. Dobre sa zabavte.“


  Keď vystupovala z auta, pomyslela si, že to nie je veľmi pravdepodobné.


  „Čau, Kendra,“ zaškrípal Casov hlas. Jeho voňavku cítila na päť metrov.


  „Báli sme sa, že už neprídeš,“ povedala Alyssa.


  „Som tu presne,“ bránila sa Kendra. „To vy ste prišli skôr.“


  „Poďme vybrať film,“ navrhla Trina.


  „Nepočkáme na Brittany?“ zaujímalo Kendru.


  „Rodičia ju nepustili,“ mykla plecami Trina. „Musí sa učiť.“


  Case tleskol dlaňami. „Tak čo si pozrieme?“


  Chvíľu im trvalo, kým sa dohodli. Case chcel vidieť Metál hanby, film o masovom vrahovi terorizujúcom vojnových veteránov, ktorí dostali od prezidenta Medailu cti. Svojho návrhu sa vzdal, keď mu Trina sľúbila pukance. Nakoniec vyhral film Výmena miest, príbeh bifľošky, ktorá začne chodiť s chlapcom svojich snov, keď sa jej myseľ dostane do tela najobľúbenejšieho dievčaťa na škole.


  Kendra ten film chcela vidieť, ale teraz to nebude ono. Nič nepokazí romantickú komédiu pre tínedžerky viac ako holohlavý goblin na vedľajšom sedadle.


  Bolo to presne tak, ako predpokladala. Na film sa nevedela sústrediť. Trina sedela po Casovej pravici, Alyssa po jeho ľavici a obe sa mu vtierali. Delili sa o obrovské vedro pukancov. Keď ju ponúkali, Kendra s poďakovaním odmietla. Nechcela nič, čoho sa dotýkali tie bradavicami posiate ruky.


  Počas záverečných titulkov mal už Case ruku okolo Alyssiných pliec. Šepkali si a chichotali sa. Trina sedela s prekríženými rukami a tvárila sa nespokojne. Netvor alebo nie, kedy vzišlo niečo dobré z toho, keď šlo naraz viac dievčat na schôdzku s chlapcom, ktorý sa im všetkým páčil?


  Case a Alyssa sa pri vychádzaní z kina držali za ruky. Trinina mama čakala na parkovisku. Trina sa s nimi odmerane rozlúčila a odkráčala.


  „Požičiaš mi telefón?“ spýtala sa Kendra. „Musím zavolať ockovi.“


  „Jasné,“ prikývla Alyssa a podala jej mobil.


  „Netreba vás zviezť?“ vyzvedala Kendra a vytáčala číslo.


  „Nebývam ďaleko,“ odvetila Alyssa. „Case sa ponúkol, že ma odprevadí.“


  Goblin sa na Kendru čudne a prefíkane usmial. Po prvý raz jej napadlo, či Case náhodou nevie, že vidí jeho pravú tvár. Zdalo sa, že sa škodoradostne teší z toho, aká je proti nemu bezmocná.


  Kendra sa pokúšala tváriť sa prirodzene. Telefón zdvihla mamina a Kendra jej oznámila, že film sa už skončil a môžu po ňu prísť. Vrátila telefón Alysse. „Nie je to pridlhá prechádzka? Ocko vás oboch odvezie.“


  Alyssa sa na Kendru pozrela a v jej pohľade sa jasne zračila otázka, prečo chce zničiť niečo také úžasné, ako je to, čo práve prežíva. Case položil Alysse ruku okolo pliec a uškrnul sa.


  „Alyssa,“ povedala rozhodne Kendra a chytila ju za ruku. „Potrebujem sa s tebou chvíľku porozprávať. Osamote.“ Pritiahla si Alyssu k sebe. „Neprekáža ti to, Case?“


  „Nie, aj tak musím utekať na záchod.“


  „O čo ti ide?“ chcela vedieť Alyssa.


  „Zamysli sa,“ odvetila Kendra. „Dokopy nič o ňom nevieme. Stretla si ho len dnes. Nie je to malý chalan. Si si istá, že s ním chceš sama kráčať potme domov? Dievčatá sa takto môžu dostať do veľkých problémov.“


  Alyssa jej venovala nedôverčivý pohľad. „Vidím, že je to zlatý chalan.“


  „Nie, vidíš, že je to pekný a vtipný chalan. Kopa psychopatov je na prvý pohľad zlatá. Práve preto sa treba najprv niekoľko ráz stretnúť na verejných miestach, až potom tráviť čas osamote. To platí najmä vtedy, keď má človek štrnásť rokov!“


  „Znie to rozumne, takto som nad tým nepremýšľala,“ uznala Alyssa.


  „Pozri, ocko vás oboch odvezie. Ak sa s Casom chceš porozprávať, urob to predo dvermi vášho domu, a nie v tme na opustenej ulici.“


  Alyssa prikývla. „Možno máš pravdu. Asi by bolo dobré nebyť ďaleko od domu.“


  Keď sa Case vrátil, Alyssa mu vysvetlila plán, no radšej vynechala časť o psychopatovi. Najprv sa mu to nepáčilo a opakoval, že je príliš pekná noc a že by bolo škoda, keby sa neprešli, ale Kendra mu pripomenula, koľko je hodín, a tak nakoniec ustúpil.


  Ocko prišiel o niekoľko minút a súhlasil s Kendriným nápadom odviezť Alyssu a Casa domov. Kendra si sadla dopredu. Case s Alyssou dozadu. Držali sa za ruky a šepkali si. Ocko zaľúbencov vysadil pred Alyssiným domom, lebo Case povedal, že býva na konci ulice.


  Ako odchádzali, Kendra sa na nich pozrela. Nechávala svoju kamarátku osamote s hrôzostrašným ľstivým goblinom. Nemohla však urobiť nič iné! Aspoň bola Alyssa pred svojím domom. Keby sa niečo stalo, mohla by kričať a utekať dnu. Za týchto okolností to muselo stačiť.


  „Vyzerá to tak, že Alyssa má frajera,“ poznamenal ocko.


  Kendra sa oprela o okno. „Nie je všetko tak, ako to vyzerá.“

  2. kapitola


  Rozhovor s neznámym


  Vnasledujúci deň prišla Kendra do triedy o niekoľko minút skôr. Spolužiaci sa trúsili dnu a ona s napätím čakala na Alyssu. Vošiel Case, a hoci ho Kendra sledovala pohľadom, tváril sa, že ju nevidí. Išiel k predným laviciam, postavil sa k stolu pani učiteľky Priceovej a rozprával sa s Jonathonom Whitom.


  Bude Alyssina tvár na škatuliach s mliekom s nápisom Stratila sa? Ak áno, na svedomí ju bude mať Kendra. Ani na sekundu nemala nechávať svoju kamarátku s tým goblinom.


  Alyssa vošla do triedy dve minúty pred zvonením. Pozrela na Casa, ale nepozdravila sa mu. Namiesto toho šla rovno k svojej lavici a sadla si vedľa Kendry.


  „Si v poriadku?“ opýtala sa Kendra.


  „Pobozkal ma,“ povedala Alyssa cez zaťaté zuby.


  „Čože?“ Kendra sa usilovala zakryť odpor, ktorý v nej vyvolali kamarátkine slová. „Nehovoríš to však veľmi nadšene.“


  Alyssa nešťastne pokrútila hlavou. „Bolo mi s ním tak dobre. Keď ste nás vysadili, ešte sme sa pred naším domom chvíľu rozprávali. Bol zlatý a vtipný. Potom sa ku mne nahol. Vyľakalo ma to. Chápeš, poriadne ho nepoznám, ale bolo to zároveň také vzrušujúce. Až kým ma nepobozkal. Kendra, strašne mu páchlo z úst!“


  Kendra sa neubránila smiechu.


  Alyssu jej reakcia potešila, a tak pokračovala. „Naozaj. Bolo to odporné. Príšerné. Akoby si od narodenia neumýval zuby. Ten zápach sa nedá opísať. Myslela som si, že sa povraciam. Prisahám, vážne mi veľa nechýbalo.“


  Kendra hľadela na rozpadávajúcu sa pokožku na hlave tej obludy a celkom živo si vedela predstaviť, ako odpudzujúco jej smrdí z úst. Aspoň ilúzia, ktorá maskovala príšerin ozajstný vzhľad, neukryla aj jej hnilobný dych.


  Zazvonil zvonček. Pani učiteľka Priceová napomínala niekoľko hlučných chlapcov vzadu, aby sa utíšili a sadli si na svoje miesta.


  „A čo si spravila potom?“ zašepkala Kendra.


  „Myslím si, že si všimol, ako ma jeho dych zarazil. Čudne sa usmial, akoby to čakal. Bolo mi z neho na tyčku, a tak som k nemu nebola veľmi milá. Povedala som, že už musím ísť, a vbehla som dnu.“


  „Takže sa ti už nepáči?“ spýtala sa Kendra.


  „Nechcem, aby to vyznelo plytko, ale už ma to prešlo. Trina si ho môže nechať. Bude potrebovať plynovú masku. Má sa na čo tešiť. Ja som utekala rovno do kúpeľne a kloktala som ústnou vodou, aby som sa toho puchu zbavila. Keď sa naňho teraz pozerám, behá mi mráz po chrbte. Jedla si niekedy niečo, z čoho si sa povracala, a odvtedy si nevieš predstaviť, že by si to znova vložila do úst?“


  „Alyssa,“ prerušila ich rozhovor pani Priceová, „školský rok sa končí až o štyri dni.“


  „Prepáčte,“ ospravedlnila sa Alyssa.


  Učiteľka prešla k svojmu stolu a posadila sa. Vtom vykríkla, vyskočila a oprašovala si sukňu. Pani učiteľka Priceová sa zamračila a nazlosteným pohľadom prebehla po triede. „Kto mi dal na stoličku pripináčik?“ prísne sa spýtala. Prešla prstami po látke sukne, pozrela sa na stoličku aj na dlážku. „Bolelo to a nebolo to ani trochu vtipné.“ Položila si ruky v bok a mračila sa na žiakov. „Niekto z vás to musel vidieť! Kto to urobil?“


  Deti boli ticho a vymieňali si podozrievavé pohľady. Kendra si nedokázala predstaviť, že by niekto z jej spolužiakov spravil niečo také zákerné. Dokonca ani Jonathon White. Zrazu si však spomenula, ako pred hodinou videla Casa stáť pri učiteľkinom stole.


  Pani Priceová sa jednou rukou oprela o stôl a druhou si šúchala čelo. Rozplače sa? Bola to celkom milá učiteľka – žena v strednom veku s čiernymi kučeravými vlasmi. Mala nevýrazné črty tváre a nosila veľa mejkapu. Nezaslúžila si, aby jej ubližoval zlomyseľný goblin.


  Kendra uvažovala, či to nemá povedať. Bez jediného zaváhania by tú príšeru prezradila, no ostatní spolužiaci by si o nej mysleli, že žaluje na milého chalana. A hoci bol jej hlavný podozrivý, v skutočnosti ho pri čine nevidela.


  Pani učiteľka Priceová zažmurkala a zakolísala sa. „Necítim sa...“ začala, no slová jej z úst vychádzali len veľmi ťažko. Potom padla na zem.


  Tracy Edmundsová vykríkla. Všetci sa postavili, aby lepšie videli, čo sa deje. Niekoľko detí sa rozbehlo k ležiacej učiteľke. Jeden chlapec sa jej pokúšal nahmatať pulz.


  Kendra sa pretlačila dopredu. Bola pani Priceová mŕtva? Pichol ju goblin otrávenou ihlou? Case čupel vedľa jej bezvládneho tela.


  „Choďte po pána riaditeľa Forda!“ zakričala Alyssa.


  Tyler Ward vybehol z triedy. Asi utekal do riaditeľne.


  Clint Harris, ktorý hľadal učiteľke pulz, vyhlásil, že jej bije srdce. „Asi odpadla vinou toho pripináčika,“ špekuloval.


  „Nadvihnite jej nohy,“ povedal ktosi.


  „Nie, nadvihnite jej hlavu,“ radil niekto iný.


  „Počkajme na riaditeľa,“ ozval sa tretí hlas.


  Pani Priceová zalapala po dychu a posadila sa. Mala doširoka otvorené oči a zdalo sa, že je dezorientovaná. Potom ukázala prstom na stôl. „Okamžite sa vráťte na svoje miesta.“


  „Ale práve ste odpad...“ začal Clint.


  „Všetci na miesta!“ zavelila nekompromisne učiteľka.


  Žiaci poslúchli na slovo.


  Pani učiteľka Priceová sa postavila pred triedu, prekrížila si ruky cez prsia a prezerala si žiakov, akoby sa im pokúšala čítať myšlienky. „V živote som nestretla takú nevychovanú bandu výtržníkov!“ zlostne vyprskla. „Keby bolo podľa môjho, všetkých by vás vylúčili zo školy!“


  Kendra sa zamračila. Vôbec to neznelo ako slová pani učiteľky Priceovej. Ona by niečo také nikdy nepovedala. Aj v jej hlase zaznieval akýsi čudný tón, krutý a nenávistný.


  Učiteľka schmatla okraj lavice, za ktorou sedel Jonathon White. Musel sedieť v prvej lavici pre opakované porušovanie školského poriadku. „Povedz mi, kto položil na moju stoličku pripináčik!“ Škrípala pritom zubami a na krku jej navreli žily. Vyzerala, že čochvíľa exploduje.


  „Ja... ja som nikoho nevidel,“ vyjachtal Jonathon. Kendra ho prvý raz videla vystrašeného.


  „Klamár!“ zrevala pani Priceová, a tak prudko nadvihla lavicu, až sa prevalila dozadu. Keďže lavica bola spojená so stoličkou, Jonathon spadol spolu s ňou, a pritom si udrel hlavu o lavicu za ním.


  Učiteľka podišla k ďalšej lavici, k Sashe Goetheovej, ktorá bola jej najobľúbenejšou žiačkou. „Povedz mi, kto to urobil!“ revala pološialená pani Priceová, a z úst jej pritom vyletovali sliny.


  „Ja ne...“ Sasha nestačila dopovedať, a lavica aj s ňou už ležala na zemi.


  Napriek šoku, ktorý Kendru ochromil, si jasne uvedomovala, čo sa deje. Case pani Priceovú neotrávil. To, čo učiteľku pichlo, na ňu uvalilo nejaké kúzlo.


  Kendra sa postavila a zakričala: „Bol to Casey Hancock!“


  Pani učiteľka Priceová zastala a premeriavala si Kendru prižmúrenými očami. „Hovoríš, že to bol Casey?“ Jej hlas bol tichý a vražedný.


  „Videla som ho pred hodinou pri vašom stole.“


  Pani Priceová sa blížila ku Kendre. „Ako sa opovažuješ obviňovať jediného človeka v tejto triede, ktorý by ani muche neublížil?“ Kendra začala vystrašene cúvať. Učiteľka ďalej potichu rozprávala, ale bolo nad slnko jasnejšie, že zúri. „Spravila si to ty, však? A teraz sa to pokúšaš hodiť na nevinného nového spolužiaka, ktorý tu nemá nijakých kamarátov. To je podlé, Kendra. Veľmi podlé.“


  Kendra došla na koniec triedy. Pani Priceová sa k nej pomaly približovala. Bola síce len o jeden či dva centimetre vyššia ako Kendra, no budila hrôzu. Jej ohnuté prsty pripomínali háky a v jej pohľade vrela zloba. Učiteľka, ktorá bola obyčajne vyrovnaná a milá, teraz vyzerala, akoby Kendru chcela zavraždiť.


  Keď bola iba niekoľko krokov od vyľakaného dievčaťa, skočila vpred. Kendra sa uhla nabok a rozbehla sa inou uličkou k dverám. Pani Priceová bola Kendre v pätách a bola by ju dolapila, keby jej Alyssa nepodložila nohu a nespôsobila, že besná učiteľka sa rozpľaštila na zemi.


  Kendra trhnutím otvorila dvere a odrazu stála zoči-voči riaditeľovi Fordovi. Za ním stál zadychčaný Tyler Ward.


  „Pani učiteľka nie je vo svojej koži,“ vysypala Kendra.


  Pani Priceová sa na ňu v tej chvíli s vreskom vrhla. Pán riaditeľ Ford, svalnatý a veľký muž, posadnutú učiteľku zastavil a pevne jej pritlačil ruky k telu. „Linda!“ prehovoril tónom, ktorý naznačoval, že neverí vlastným očiam. „Linda, upokoj sa! Prestaň!“


  „Sú to odporné červy,“ zasyčala. „Sú to zmije. Diabli!“ Z celej sily sa usilovala vytrhnúť z riaditeľovho zovretia.


  Pán Ford sa poobzeral po triede a všimol si prevrátené lavice. „Čo sa tu deje?“


  „Niekto jej na stoličku položil pripináčik a ona sa rozčúlila do nepríčetnosti,“ zafňukala Sasha Goetheová, stojac pri svojej prevrátenej lavici.


  „Pripináčik?“ opýtal sa riaditeľ, a pritom sa snažil udržať zmietajúcu sa učiteľku. Pani Priceová odrazu švihla hlavou a udrela ňou pána Forda priamo do tváre. Zaknísal sa a uvoľnil zovretie.


  Pani Priceová odstrčila Kendru a vybehla z triedy. Utekala po chodbe von z budovy. Prekvapený riaditeľ sa usiloval do dlane zachytiť krv, ktorá mu tiekla z nosa.


  Z druhej strany triedy sa na Kendru zlomyseľne uškŕňal zamaskovaný goblin Casey Hancock.

